អង្គការ​ឃ្លាំមើល​សិទ្ធិមនុស្ស​​ស្នើ​ដោះលែង​អ្នកទោស​ខ្លះ​​ដើម្បី​បញ្ចៀស​ការឆ្លង​កូវីដ​១៩
កម្ពុជា​មាន​អ្នកជាប់ឃុំ​ជាស្រ្តី​ចំនួន ១.៦១៤នាក់​ នៅក្នុងពន្ធនាគារចំនួន ​១៨ ដោយ​មាន​កុមារ​ ១០៣​នាក់ ​ជាប់​នៅ​ជាមួយ​ម្តាយនិង ​​៥៤២នាក់ ទៀត​ជាអនីតិជន។ ហើយក្នុង​នោះមាន​ស្រ្តី​ ៦១៩​នាក់ ​កុមារា ​១៥៦នាក់​ និងកុមារី​ ៤នាក់​ ត្រូវបាន​កាត់​ទោសរួចហើយ។នេះ​បើ​តាម​ការបញ្ជាក់​របស់​អង្គការ​សិទ្ធិ​មនុស្ស​នានា។​
វ៉ាស៊ីនតោន — អង្គការឃ្លាំមើលសិទ្ធិមនុស្ស Human Rights Watch បានស្នើឱ្យរដ្ឋាភិបាលកម្ពុជាចាត់វិធានការបន្ទាន់ដើម្បីបង្ការការឆ្លងជំងឺកូវីដ១៩ នៅក្នុងពន្ធនាគារដោយការដោះលែងអ្នកជាប់ឃុំនិងអ្នកទោសកម្រិតស្រាលមួយចំនួន។ បើធ្វើដូចនេះបាននឹងអាចបង្ការមិនឱ្យជំងឺកូវីដ១៩ដែលបង្កដោយវីរុសកូរ៉ូណាឆ្លងរាលដាលដល់អ្នកទោសនានាបុគ្គលិកពន្ធនាគារ និងសាធារណជនទេ ដោយសារតែពន្ធនាគារកម្ពុជា កំពុងតែតូចចង្អៀតស្រាប់ហើយដាក់មនុស្សយ៉ាងណែន លើសពីចំណុះ។ ក្នុងចំណោមអ្នកជាប់ឃុំឬអ្នកទោសដែលអង្គការឃ្លាំមើលសិទ្ធិមនុស្សនេះអំពាវនាវឱ្យដោះលែង គឺមានអ្នកដែលកំពុងរង់ចាំការកាត់ទោស ដែលអង្គការនេះចាត់ទុកថា មិនគួរត្រូវគេចាប់ឃុំតាំងពីដំបូង និងអ្នកទោសដែលកំពុងមានជំងឺរ៉ាំរ៉ៃ អ្នកទោសវ័យចាស់ជរា ស្ត្រីមានផ្ទៃពោះ ឬស្ត្រីដែលជាប់ពន្ធនាគារដោយមានកូនតូចៗនៅជាប់ជាមួយ។ លោក ហ្វីល រ៉ូបឺតសុន អនុប្រធានអង្គការឃ្លាំមើលសិទ្ធិមនុស្សប្រចាំតំបន់អាស៊ីបានបញ្ជាក់ថា៖ «ពន្ធនាគារដ៏ណែនក្តន់របស់កម្ពុជាគឺជាតំបន់ដែលរង់ចាំមហន្តរាយដោយជំងឺកូវីដ១៩។ កម្ពុជាគួរតែដោះលែងឱ្យបានឆាប់រាល់អ្នកទោស ដែលមានហានិភ័យខ្ពស់ប្រសិនបើមានការឆ្លង ក៏ដូចជាអ្នកដែលជាប់ឃុំដោយសារតែប្រព្រឹត្តបទល្មើសតូចតាច ហើយចាត់វិធានការបន្ទាន់ ដើម្បីធានាថាពន្ធនាគារទាំងនោះមានការការពារសុខាភិបាលត្រឹមត្រូវ»។ កម្ពុជាមានអ្នកជាប់ឃុំជាស្រ្តីចំនួនយ៉ាងហោចណាស់ ១.៦១៤នាក់ នៅក្នុងពន្ធនាគារចំនួន ១៨ ដោយមានកុមារ ១០៣នាក់ ជាប់នៅជាមួយម្តាយនិង ៥៤២នាក់ ទៀតជាអនីតិជន។ ហើយក្នុងចំណោមនេះគឺមានស្រ្តី ៦១៩នាក់ កុមារា ១៥៦នាក់ និងកុមារី ៤នាក់ ត្រូវបានកាត់ទោសរួចហើយ។នេះបើតាមការបញ្ជាក់របស់អង្គការសិទ្ធិមនុស្សនានា។ រដ្ឋាភិបាលកម្ពុជាបានផ្អាកការមកសួរសុខទុក្ខអ្នកជាប់ពន្ធនាគារ តាំងពីថ្ងៃទី២៥ ខែមីនា ដើម្បីបង្ការការឆ្លងជំងឺកូវីដ១៩។ អង្គការ Human Rights Watch ក៏ស្នើឱ្យរកបន្ទប់ដោយឡែកដាក់អ្នកទោសមកថ្មីរយៈពេល១៤ ថ្ងៃសិន មុននឹងដាក់ពួកគេជាមួយនឹងអ្នកទោសដទៃទៀត។ ក្នុងពេលជាមួយគ្នានេះដែរ អង្គការនេះបានត្អូញត្អែរថា អ្នកដែលជាប់ឃុំមិនមានទឹកប្រើប្រាស់គ្រប់គ្រាន់មិនមានសាប៊ូ និងទឹកអាល់កុលលាងដៃលាងដៃទេ ហើយពួកគេរស់នៅកៀកជាប់ៗគ្នាដែលកាន់តែធ្វើឱ្យពួកគេងាយរងគ្រោះ ដោយជំងឺកូវីដ១៩។ អង្គការសិទ្ធិមនុស្សនេះ ក៏ឆ្លៀតឱកាសអំពាវនាវឱ្យដោះលែងអ្នកទោសនយោបាយនានា និងអ្នកការពារសិទ្ធិមនុស្សផងដែរ។ លោក ហ្វីល រ៉ូបឺតសុន បានអំពាវនាវដល់សហគមន៍ផ្តល់ជំនួយថា៖ «ម្ចាស់ជំនួយបរទេសគួរតែទទូចឱ្យរដ្ឋាភិបាលកម្ពុជាគោរពតាមការណែនាំអន្តរជាតិ(ពីគោលការណ៍ទប់ស្កាត់ជំងឺកូវីដ១៩)និងនិយាមសិទ្ធិមនុស្សដោយសារតែវាមិនត្រឹមតែផ្តល់ផលប្រយោជន៍ដ៏ល្អដល់អ្នកទោសនិងបុគ្គលិកពន្ធនាគារប៉ុណ្ណោះទេប៉ុន្តែក៏ដល់ពលរដ្ឋកម្ពុជាផងដែរ»៕